Eesti Telekomi tütarfirmad Elion Ettevõtted AS ja MicroLink Eesti AS sõlmisid eile, 24. jaanuaril ühinemislepingu. Alustatud ühinemisprotsess on plaanis lõpule viia aprilli alguseks 2011. Ühinemise eesmärk on ühendada suures osas kattuva kliendibaasiga ettevõtete tugevused, mis võimaldaksid tõsta teenuste ja teeninduse kvaliteeti ning tulla uue majanduskasvu ajaks turule uute teenustega.    Elioni juhatuse esimehe Valdur Laidi  sõnul on ühinemine igati loogiline samm nii klientide kui ka ettevõtete seisukohast. "IT- ja telekomiteenused on väga tihedalt seotud, meie suurkliendid kattuvad pea täiel määral, kuid seni teenindasime neid kumbki eraldi. Kliendi jaoks ei ole see kindlasti parim lahendus. Leidsime, et ühendades meie tugevused, suudame luua sünergiat, millest kõik osapooled võidaksid. MicroLink on tugev keerulistes erilahendustes, Elionil on aga laialdased kogemused suure kliendibaasi teenindamisel," selgitas Laid ühinemise  põhjusi.